MENDIZABAL MENDIZABAL (EAJ, 2014-11-13):
Eskerrik asko presidente andrea. Egun on lehendakaria, sailburuak, legebiltzarkideok.
Gaur 15eko Kontrolerako Plenoan eskuartean dugun gaiari buruzko interpelazioa egin zion Bilduk Uriarte sailburuari.
Egun batzuk geroago, hil honen 3an Kultura Batzordean agertu ziren sailburua eta sailburuordea –beraiek eskatuta– eta bertan azaldu zuten euskarazko hedabideentzat Eusko Jaurlaritzak aurtengorako ebatzi duen diru-laguntzen nondik norakoak.
Baina, agerraldi horretan emandako azalpenak gutxi irudituta nonbait, interpelazioaren ondorengo moziorekin segitu du Bilduk. Hala ere, gure ustez Kultura Batzordean emandako argibide guztiak argiak eta garbiak izan ziren eta horiek jarraituz, azkenean erdibideko bat adosteko gai izan gara Sozialistak, Bildukoak eta guk geuk. Benetan, erdibideko garrantzitsua dela usten dugu guk ere.
Erdibidekoan adierazten denez, hiru gauza eskatzen dizkiogu Gobernuari. Aipatu dira baina errepikatuko egingo ditut. Batetik, hedabideekin beraiekin aztertzeko aurrera begirako euskararen normalizaziorako funtsezkoak diren hedabideen jarraipenerako hartu beharko liratekeen neurriak, baita dotazio ekonomikoa ere. Bigarrenik, kudeatu ditzala diru-laguntza horiek eraginkortasuna eta pluraltasuna errespetatuz. Eta hirugarrenik, saia dadila ebazpena urtearen hasieran erabakitzen urte amaierara itxaron gabe.
Hiru puntu horiek behin eta berriz azaldu ziren sailburuak emandako agerraldian eta hori frogatzeko berak esandako hitzak ekarri nahi ditut gogora hitzez hitz. Hasteko, sailburuak hainbat puntu azpimarratu zituen eta nik hiru adieraziko ditut hitzez hitz.
Lehena, berak esandako hitzak: "Eusko Jaurlaritzak aintzakotzat hartzen dituela euskarazko hedabide guztiak salbuespenik gabe". Bigarrena: "Eusko Jaurlaritzaren helburu nagusietako bat dela euskararen erabilera sustatzea arlo guztietan, baita hedabideen eremuan ere, eta horretara bideratzen ditugula gure politikak eta diru-laguntzak". Eta hirugarrena: "Euskararen sustapenerako diru-laguntzetan lehentasunezkoak direla hedabideentzako deialdiak eta ia 5 milioiko diru kopuruari eutsi egingo diogula nahiz eta diru-sarrera publikoak gutxitu diren".
Interpelazioa egin zitzaionean ere, horrela hitz egin zuen Uriarte sailburuak, hitzez hitz: "Elkarlanerako eskua luzatuta daukagu elkarlanerako eta ez konfrontaziorako".
...elkarlanerako eskua luzatuta daukagu, elkarlanerako eta ez konfrontaziorako.
"Euskarazko hedabideak ondoan izan gaituzte, orain arte izan gaituzten bezala eta orain gaituzten bezala", horiek izan ziren bere hitzak.
Erdibidekoan esaten da hedabideekin beraiekin aztertzeko aurrera begirako neurriak eta hara zer zioen Bastarrika sailburuordeak bere agerraldian. Esaten zuen: "Ez gara esan bezala isilean ibili, ez da gure estiloa, elkarlana praktikatzea gustatzen zaigula. Bai ekimenekin, elkartearekin, bai Tokikomekin eztabaidatu eta kontrastatu ditugu irizpide berriak urtean zehar egin ditugun bileretan".
Eta gehiago esan zuen. Esan zuen: "Euskarazko hedabideen egoera, diagnostikoa, erronka, dirulaguntzen politika, irizpideak eta gainerakoak elkarrekin aztertu, eztabaidatu eta kontrastatu inolako zalantzarik gabe egin behar den gauza bat da eta egiten ari garen, aritu garen eta egiten jarraituko dugun zerbait. Ezinbestekoa iruditzen zaigu, horretan gaude. Eztabaida eta elkarrizketa horren haritik gainera zenbat eta gehiago hurbildu, hobeto".
Eta esaten zuen: "Jaurlaritzaren obligazio saihestezina da irizpide finkatzea adostasuna handienaz ahal dela".
Beraz, hedabideekin beraiekin ari dira elkarlanean eta bide horretan jarraitzeko asmoa azaldu zuten agerraldian.
Erdibidekoaren bigarrengo puntuak eraginkortasuna eta pluraltasuna errespetatuz aipatzen du, eta batzordean honako hauek entzun genituen, eta zen, hitzez hitz: "Baliabideetatik harantzago, hedabideen erronka da gero eta irakurle gehiagoren onarpena irabaztea".
Eta Bastarrika sailburuak esan zuen: "Eraginkortasunaren irizpide nagusi horren aplikazioan ezartzen diren konbentzio eta ponderazioak etengabe findu eta zorroztu behar dira, badago zer hobeturik, badago". Horrelaxe esan zuen.
Eta segitu zuen: "Elkarlana bai, konfrontazioa ez. Elkarlanarena da bide eraginkorra, bakarka gutxi eta denon artean asko egin dezakegulako, eta errespetua da elkarlanerako giltza".
Beraz, Eusko Jaurlaritzaren ikuspuntua horixe da, berretsi egin dute baliabide eta babes instituzional pisuzkoa behar dutela euskarazko hedabideak, lehentasunezko arloak direla berretsi dute euskararen sustapenerako, eta baliabide eta babes instituzional pisuzkoa behar dutela etorkizunean ere.
Eta hobetu beharreko ponderazioak lankidetzan aurrera egiteko inongo eragozpenik ez duela esan zuen, denei entzunez eta denekin kontrastatuta, ahalik eta adostasun zabalenarekin. Eta paragrafotxo hau esan dut bukatzeko ze oso adierazgarria iruditu zitzaidan:
"Elkarlanetik gatoz, elkarlanean ari gara eta elkarlanean jarraituko dugu. Jaurlaritzaren aukera elkarrekin lan egitea da, elkarlana bai, konfrontazioa antzurik ez". Hori da beraien leloa eta gu ez gara elkarlanaren bidetik aterako, hori esaten zuten.
Horiexek agerraldian adierazitakoak, beraz, ez dago nire aldetik gehiago erantsi beharrik, nahiko argiak direla hitz horiek.
Eskerrik asko.